
A SIMOGATÁS (AFFEKTÍV ÉRINTÉS) AKUT PSZICHOLÓGIAI ÉS ÉLETTANI HATÁSAI

Kulcsszavak: affektív érintés; C-taktilis afferens; valencia; arousal; szívfrekvencia
Dolgozatom középpontjában a simogatás, mint affektív érintési forma áll, melynek akut
pszichológiai és élettani hatásait vizsgáltuk meg.
A kutatás 2 részből állt, egy online kérdőív csomag kitöltéséből és egy laboratóriumi
kísérletben való részvételből. A dolgozatban a kísérlet során mért élettani adatok
(szívfrekvencia, szívfrekvencia-variabilitás, légzési frekvencia, tónusos bőrválasz), valamint az
érintés kellemességének (valencia) és intenzitásnak (arousal) összefüggései kerültek
bemutatásra. A kísérletben három kondíciót (bőrre irányuló figyelem, ritmikus érintgetés,
simogatás) hasonlítottunk össze, a hiányzó adatok ellenére 85 fős bázissal tudtunk dolgozni a
statisztikai elemzések során.
Egyrészt arra jutottunk, hogy az affektív érintés szignifikáns pozitív hatással bír
mind a bőrérzet kellemessége, mind annak intenzitása vonatkozásában. A bőrfelület simogatása
és ritmikus érintgetése egyaránt csökkentette a szívfrekvenciát, valamint növelte a
szívfrekvencia-variabilitást és a légzési frekvenciát a figyelmi kondícióhoz képest. A bőrválasz
esetében nem kaptunk szignifikáns különbséget a kondíciók között. A mért pszichológiai és
élettani változók nem mutattak szignifikáns együttjárást.
Eredményeink jórészt megfelelnek az irodalomban korábban kapott
eredményeknek, néhány pontban (szívfrekvencia-variabilitás, légzési frekvencia) újdonságnak
számítanak. A változások zöme összhangban áll a simogatás stresszoldó, nyugtató hatását
feltételező elmélettel.



